<classify> JAJI Mkuu wa Tanzania, Profesa Ibrahim Juma amewataka majaji 15 wa Mahakama Kuu walioapishwa hivi karibuni na Rais John Magufuli kuendana na mabadiliko ya sayansi na teknolojia katika utoaji haki.Majaji walioteuliwa Januari 27, 2019 ni Cyprian Mkeha, Dunstan Ndunguru, Seif Kulita, Dk Ntemi Kilikamajenga, Zepherine Galeba, Dk Juliana Masabo, Mustapha Ismail, Upendo Madeha, Willibard Mashauri, Yohane Masara, Dk Lilian Mongella, Fahamu Mtulya, John Kahyoza, Athuman Kirati na Suzan Mkapa.Akifungua mafunzo kwa majaji hao jana katika Kituo cha Mafunzo Kisutu, Dar es Salaam, Jaji Profesa Juma alisema lengo la mafunzo hayo ni kuwakaribisha mahakamani ili kujua mambo ya msingi watakayokumbana nayo wakiwa mahakamani. Alisema pamoja na kuwakaribisha pia wanawakumbusha kuwa ingawa wao ni majaji lakini wanafanya kazi katika nchi ya Tanzania.Majaji wa zamani walikuwa hawapendi kurudishwa madarasani kwa ajili ya kusoma lakini kwa dunia ya sasa, masomo ambayo wanafunzi wanasoma kwenye shule ya sheria wanapofika kazini kunakuwa na mabadiliko makubwa, alisema Jaji Mkuu. Kutokana na hali hiyo, alisema bila kuwa na elimu endelevu ikiwemo kujua teknolojia ya habari inaendaje, na changamoto zake, majaji hao watakuwa wanabaki nyuma. Hatutaki majaji wetu wabaki nyuma bali wawe majaji wa kisasa waweze kushughulikia changamoto zinazoikabili jamii yetu, alisisitiza.Alisema miongoni mwa maeneo ya kimkakati ya mahakama ni maadili katika kujenga imani ya wananchi kuiamini mahakama, kushughulikia umalizaji wa kesi mapema na kutumia Teknolojia ya Habari na Mawasiliano Tehama. Alieleza kuwa dunia imebadilika kutokana na maendeleo ya Tehama, na wamefanikiwa kuwa na kituo hicho cha mafunzo Kisutu ambacho kina mitambo ya kisasa ya kukusanya ushahidi kwa mashahidi wanaokuwa sehemu za mbali. Naye Jaji Kiongozi, Dk Eliezer Feleshi alisema mahakama imeweka mkakati wa kutoa mafunzo kwa watumishi wanaojiunga na mahakama, mahakimu na majaji.  <topic>: kitaifa 